

OGRES NOVADA PAŠVALDĪBA

Reģ.Nr.90000024455, Brīvības iela 33, Ogre, Ogres nov., LV-5001

tālrunis 65071160, e-pasts: ogredome@ogresnovads.lv, www.ogresnovads.lv

**OGRES NOVADA PAŠVALDĪBAS**

**Sociālo UN veselības jautājumu KOMITEJAS SĒDES PROTOKOLS**

|  |  |
| --- | --- |
| 2025. gada 14. februāris | **Nr.**2 |

Ogrē, Brīvības ielā 33, 3.stāva zālē

Sēde sasaukta pulksten. 10.40

Sēdi atklāj pulksten. 10.02

Sēdi vada: Sociālo un veselības jautājumu komitejas priekšsēdētāja vietniece Dzirkstīte Žindiga.

Sēdi protokolē: Ogres novada pašvaldības centrālās administrācijas Kancelejas lietvede Arita Zenfa.

Piedalās komitejas locekļi: Dace Veiliņa, Artūrs Mangulis, Santa Ločmele.

Nepiedalās komitejas locekļi: Igors Miglinieks – iemesls nav zināms, Jānis Iklāvs – darba nespējas lapa.

Piedalās deputāti: EgilsHelmanis, Gints Sīviņš, AtvarsLakstīgala, Dace Māliņa, KasparsBramanis, Indulis Trapiņš, Raivis Ūzuls, Pāvels Kotāns, Valentīns Špēlis, Daiga Brante, TomsĀboltiņš, RūdolfsKudļa, JānisKaijaks, Andris Krauja, Jānis Siliņš.

Nepiedalās deputāti: IlmārsZemnieks – iemesls nav zināms, Dainis Širovs – iemesls nav zināms, Daiga Brante – iemesls nav zināms.

Piedalās pašvaldības darbinieki un uzaicinātie: Piedalās pašvaldības darbinieki un uzaicinātie: Ogres novada pašvaldības izpilddirektors Pēteris Špakovskis, Izpilddirektora vietniece Dana Bārbale, Kancelejas vadītāja vietniece Santa Hermane-Kondrova, Juridiskās nodaļas jurists Andris Pūga, Juridiskās nodaļas juriste Sandra Ziediņa, Stratēģiskās plānošanas nodaļas vadītājs Jānis Eglīts, Ogres novada Kultūras un tūrisma pārvaldes vadītāja Marika Zeimule, Attīstības un plānošanas nodaļas vadītāja Aija Romanovska, Ogres novada Sociālā dienesta vadītāja Sarmīte Ozoliņa, Ogres novada Sociālā dienesta juriste Katrīne Kondratjuka, Informācijas sistēmu un tehnoloģiju nodaļas datorsistēmu un datortīklu administrators Kaspars Vilcāns, Informācijas sistēmu un tehnoloģiju nodaļas datorsistēmu un datortīklu administrators Artūrs Beitiks.

**SĒDES DARBA KĀRTĪBA:**

1. Par saistošo noteikumu “Grozījumi Ogres novada pašvaldības 2024. gada 30. maija saistošajos noteikumos Nr. 23/2024 “Par sociālajiem pakalpojumiem”” projekta un paskaidrojuma raksta publicēšanu sabiedrības viedokļa noskaidrošanai.

2. Par saistošo noteikumu “Grozījumi Ogres novada pašvaldības 2021. gada 11. novembra saistošajos noteikumos Nr. 28/2021 “Par palīdzību audžuģimenei”” projekta un paskaidrojuma raksta publicēšanu sabiedrības viedokļa noskaidrošanai.

**1.**

 **Par** **saistošo noteikumu “Grozījumi Ogres novada pašvaldības 2024. gada 30. maija saistošajos noteikumos Nr. 23/2024 “Par sociālajiem pakalpojumiem”” projekta un paskaidrojuma raksta publicēšanu sabiedrības viedokļa noskaidrošanai**

Lēmuma projekta ziņotājs - Katrīne Kondratjuka

Ogres novada pašvaldības dome 2024. gada 30. maijā pieņēma saistošos noteikumus Nr. 23/2024 “Par sociālajiem pakalpojumiem” (turpmāk – saistošie noteikumi Nr. 23/2024).

Viens no saistošo noteikumu Nr. 23/2024 izdošanas tiesiskajiem pamatiem ir Sociālo pakalpojumu un sociālās palīdzības likums (turpmāk – Likums), kurā tika veikti grozījumi, kas stājās spēkā 2025. gada 21. janvārī, paredzot izmaiņas sociālo pakalpojumu definējumos, radot nepieciešamību tos pielāgot saistošo noteikumu Nr. 23/2024 definējumiem.

Ņemot vērā izmaiņas normatīvajos aktos, ir nepieciešams precizēt saistošo noteikumu Nr. 23/2024 tiesisko pamatojumu, svītrojot no tā atsauci uz Invaliditātes likumu, taču papildinot to ar atsauci uz Pašvaldību likumu.

Piemērojot saistošos noteikumus Nr. 23/2024, radās nepieciešamība precizēt atsevišķu punktu formulējumus, jēdzienus, precizēt pakalpojumu piešķiršanas vai lēmumu pieņemšanas nosacījumus, paredzot tos saprotamākus un vieglāk uztveramus, nemainot to būtību.

Pamatojoties uz grozījumu Ministru kabineta 2015. gada 24. novembra noteikumos Nr. 656 "Noteikumi par minimālās mēneša darba algas apmēru normālā darba laika ietvaros un minimālās stundas tarifa likmes aprēķināšanu", kas paredz minimālās daba algas normālā darba laika ietvaros paaugstināšanu, kā arī attiecīgi paaugstinoties minimālās stundas tarifa likmei normālā darba ietvaros 2025. gadā, tika definēts materiālā atbalsta saņemšanas apmērs gadījumiem, ja aprūpes mājās pakalpojumu pilngadīgām personām objektīvu iemeslu dēļ nodrošināt nav iespējams. Saistošo noteikumu Nr. 23/2024 pamata redakcijā šāds materiālā atbalsta apmērs ir paredzēts, taču, ņemot vērā, ka tas ir mainīgs, atkarībā no Latvijas Republikā noteiktās minimālās darba algas, radās pamats attiecīgo punktu izteikt jaunā redakcijā, atspoguļojot tā apmēra izcelsmi, nenorādot to naudas izteiksmē.

Kā arī ir paredzēts papildināt saistošos noteikumus Nr. 23/2024 ar jaunu nodaļu – Atelpas brīža pakalpojums bērniem, paredzot šī pakalpojuma saņemšanas kārtību.

Pamatojoties uz augstāk minēto, ir sagatavoti saistošo noteikumu Nr. 23/2024 grozījumi.

Saskaņā ar Pašvaldību likuma 46. panta trešo daļu, saistošo noteikumu projektu un tam pievienoto paskaidrojuma rakstu pašvaldības nolikumā noteiktajā kārtībā publicē pašvaldības oficiālajā tīmekļvietnē sabiedrības viedokļa noskaidrošanai, paredzot termiņu, kas nav mazāks par divām nedēļām. Saņemtos viedokļus par saistošo noteikumu projektu pašvaldība apkopo un atspoguļo šo noteikumu projekta paskaidrojuma rakstā.

Pamatojoties Pašvaldību likuma 46. panta trešo daļu,

**balsojot: ar 4 balsīm "Par" (Artūrs Mangulis, Dace Veiliņa, Dzirkstīte Žindiga, Santa Ločmele), "Pret" – nav, "Atturas" – nav, "Nepiedalās" – nav**,

Sociālo un veselības jautājumu komiteja **NOLEMJ:**

1. **Nodot** saistošo noteikumu “Grozījumi Ogres novada pašvaldības 2024. gada 30. maija saistošajos noteikumos Nr. 23/2024 “Par sociālajiem pakalpojumiem”” (turpmāk – Saistošie noteikumi) projektu un paskaidrojuma rakstu sabiedrības viedokļa noskaidrošanai.
2. **Uzdot** Ogres novada pašvaldības Centrālās administrācijas Komunikācijas nodaļai publicēt saistošo noteikumu projektu un paskaidrojuma rakstu pašvaldības oficiālajā tīmekļvietnē [www.ogresnovads.lv](http://www.ogresnovads.lv) sabiedrības viedokļa noskaidrošanai, paredzot divu nedēļu termiņu.
3. **Noteikt,** ka sabiedrība viedokli par saistošo noteikumu projektu var iesniegt elektroniski, sūtot to uz oficiālo elektronisko adresi, elektroniskā pasta adresi ogredome@ogresnovads.lv vai personīgi iesniedzot to Ogres novada klientu apkalpošanas centros.
4. **Uzdot** saistošo noteikumu sagatavotājam apkopot šī lēmuma 3. punkta kārtībā saņemto sabiedrības viedokli.

**2.**

 **Par** **saistošo noteikumu “Grozījumi Ogres novada pašvaldības 2021. gada 11. novembra saistošajos noteikumos Nr. 28/2021 “Par palīdzību audžuģimenei”” projekta un paskaidrojuma raksta publicēšanu sabiedrības viedokļa noskaidrošanai**

Lēmuma projekta ziņotājs - Katrīne Kondratjuka

Ogres novada pašvaldības dome 2021. gada 11. novembrī pieņēma saistošos noteikumus Nr. 28/2021 “Par palīdzību audžuģimenei” (turpmāk – saistošie noteikumi Nr. 28/2021).

 Saistošajos noteikumos Nr. 28/2021 pabalsts bērnu uzturam šobrīd tiek gradēts un tā apmērs ir bērniem vecumā no 0 – 2 gadiem – 258 *euro*, bērniem vecumā no 3 – 6 gadiem – 215 *euro*, bērniem vecumā no 7 – 18 gadiem tas ir 258 *euro*. Kopš saistošo noteikumu Nr. 28/2021 pieņemšanas, pabalstu apmēri nav pārskatīti, neskatoties uz valstī noteiktās minimālās darba algas pieaugumu un būtisku dzīves dārdzības pieaugumu, tādējādi pie šī brīža dzīves dārdzības līmeņa, paliekot 2021. gada līmenī, tiek radīta būtiska neatbilstība starp pabalstu bērnu uzturam apmēru un audžuģimeņu iespējām nodrošināt bērnu reālās vajadzības.

 Saistošajos noteikumos Nr. 28/2021 noteiktais pabalsts bērnu uzturam ir pielīdzināts Ministru kabineta 2018. gada 26. jūnija noteikumu Nr. 354 “Audžuģimenes noteikumi” (turpmāk - noteikumi Nr. 354) pabalsta obligātajiem minimālajiem apmēriem, kas šobrīd ir nepietiekams, lai motivētu potenciālās audžuģimenes uzņemt bērnus, kas palikuši bez vecāku gādības, savās ģimenēs, un spētu nodrošināt bērniem atbilstošu vecumam un vajadzībām aprūpi, uzraudzību, izglītošanu, veselības aprūpi, radot ģimenisku vidi.

 Bērnu tiesību aizsardzības likuma 10. panta pirmā daļa paredz, ka bērnam ir tiesības uz tādiem dzīves apstākļiem un labvēlīgu sociālo vidi, kas nodrošina pilnvērtīgu fizisko un intelektuālo attīstību. Katram bērnam ir jāsaņem atbilstošs uzturs, apģērbs un pajumte.

 Bērnu tiesību aizsardzības likuma 27. panta trešā daļa paredz, ka, šķirot bērnu no ģimenes, viņam tiek nodrošināta ārpusģimenes aprūpe pie aizbildņa vai audžuģimenē. Ārpusģimenes aprūpi bērnu aprūpes iestādē nodrošina tikai gadījumos, kad aprūpe pie aizbildņa vai audžuģimenē nav piemērota konkrētam bērnam. Bērnu aprūpes iestādē bērns atrodas līdz brīdim, kad viņam tiek nodrošināta piemērota aprūpe pie aizbildņa vai audžuģimenē, līdz ar to secināms, ka pašvaldībai jānodrošina ārpusģimenes aprūpes forma, kas maksimāli pietuvināta ģimeniskai videi.

 Ņemot vērā, ka Latvijā trūkst audžuģimeņu, kuras būtu motivētas uzņemt savās ģimenēs bez vecāku gādības palikušus bērnus, un ka citas pašvaldības nodrošina lielāku pabalsta apmēru, ir ļoti būtiski Ogres novada audžuģimenēm sniegt pašvaldības finansiālu atbalstu, kas atbilst šī brīža situācijai.

 Noteikumos Nr. 354 paredzēti grozījumi, kuros pabalsts bērna uzturam tiks grozīts, nosakot to ne mazāku par divkāršu Ministru kabineta 2013. gada 15. janvāra noteikumos Nr. 37 “Noteikumi par minimālo uzturlīdzekļu apmēru bērnam” noteikto minimālo uzturlīdzekļu apmēru bērnam, kas šobrīd būtu ne mazāk kā 50% no valstī noteiktās minimālās mēnešalgas bērniem no piedzimšanas līdz 7 gadu vecumam, savukārt 60% no valstī noteiktās minimālās mēnešalgas bērniem no 8 līdz 18 gadu vecumam. Līdz ar to, būtu samērīgi noteikt saistošajos noteikumos Nr. 28/2021 pabalstu bērnu uzturam 75% apmērā no valstī noteiktās minimālās darba algas neatkarīgi no bērna vecuma, tādējādi radot būtisku atbalstu esošajām audžuģimenēm, un būtu motivējošs apsvērums piesaistīt jaunas audžuģimenes, kas veicinātu sasniegt nosprausto mērķi - ģimeniskas vides radīšanu bērniem, kuri dažādu iemeslu dēļ palikuši bez savu apgādnieku aprūpes.

 Pamatojoties uz iepriekš minēto, ir sagatavots saistošo noteikumu Nr. 28/2021 grozījumu projekts, kurā paredzēts paaugstināt ikmēneša pabalstu bērnu uzturam, paredzot izdevumus no Ogres novada Sociālā dienesta 2025. gadā apstiprinātā budžeta, kā arī veikts redakcionāls labojums, kas nemaina pabalstu saņemšanas kārtību.

 Saskaņā ar Pašvaldību likuma 46. panta trešo daļu saistošo noteikumu projektu un tam pievienoto paskaidrojuma rakstu pašvaldības nolikumā noteiktajā kārtībā publicē pašvaldības oficiālajā tīmekļvietnē sabiedrības viedokļa noskaidrošanai, paredzot termiņu, kas nav mazāks par divām nedēļām. Saņemtos viedokļus par saistošo noteikumu projektu pašvaldība apkopo un atspoguļo šo noteikumu projekta paskaidrojuma rakstā.

***S.Ločmele*** *ierosina līdz domes sēdei izskatīt iespēju palielināt pabalsta apjomu minimālās algas apmērā.*

Pamatojoties uz Pašvaldību likuma 46. panta trešo daļu,

**balsojot: ar 4 balsīm "Par" (Artūrs Mangulis, Dace Veiliņa, Dzirkstīte Žindiga, Santa Ločmele), "Pret" – nav, "Atturas" – nav, "Nepiedalās" – nav**,

Sociālo un veselības jautājumu komiteja **NOLEMJ:**

1. **Nodot** saistošo noteikumu “Grozījumi Ogres novada pašvaldības 2021. gada 11. novembra saistošajos noteikumos Nr. 28/2021 “Par palīdzību audžuģimenei”” (turpmāk – saistošie noteikumi) projektu un paskaidrojuma rakstu sabiedrības viedokļa noskaidrošanai.
2. **Uzdot** Ogres novada pašvaldības Centrālās administrācijas Komunikācijas nodaļai publicēt saistošo noteikumu projektu un paskaidrojuma rakstu pašvaldības oficiālajā tīmekļvietnē [www.ogresnovads.lv](http://www.ogresnovads.lv) sabiedrības viedokļa noskaidrošanai, paredzot divu nedēļu termiņu no paziņojuma publicēšanas dienas.
3. Noteikt, ka sabiedrība viedokli par saistošo noteikumu projektu var iesniegt elektroniski, sūtot to uz oficiālo elektronisko adresi, elektroniskā pasta adresi ogredome@ogresnovads.lv vai personīgi iesniedzot to Ogres novada klientu apkalpošanas centros.
4. **Uzdot** saistošo noteikumu sagatavotājam apkopot šī lēmuma 2. punkta kārtībā saņemto sabiedrības viedokli un iesniegt Ogres novada pašvaldības Juridiskajai nodaļai vienas nedēļas laikā no šī lēmuma 2. punktā noteiktā beigu termiņa.

Sēdi slēdz pulksten 10.07

|  |  |  |  |
| --- | --- | --- | --- |
| Sēdes vadītājs, Sociālo un veselības jautājumu komitejas priekšsēdētāja vietniece

|  |  |
| --- | --- |
| Protokolēja Kancelejas lietvede |  |

 |  Dzirkstīte Žindiga Arita Zenfa |

ŠIS DOKUMENTS IR PARAKSTĪTS AR DROŠU

ELEKTRONISKO PARAKSTU UN SATUR LAIKA ZĪMOGU